Dreyk (müğənni)
Dreyk (əsl adı: Obri Dreyk Qrem; 24 oktyabr 1986[…], Toronto, Kanada) — Kanadalı repçi, müğənni. O, populyar musiqi sənayesində nüfuzlu bir şəxs kimi öz adını təsdiqləyib. Çoxları onu müasir hip-hop musiqisinin səsini formalaşdırdığına görə təqdir edir. Dreyk 2001–2008-ci illərdə CTV telekanalının efirində yayımlanan "Degrassi: The Next Generation" serialında oynadığı roluna görə məşhurluq qazanıb. 2006-cı ildə o, "Room for Improvement" adlanan debüt miksteypini buraxaraq musiqi karyerasına başlayıb. "Comeback Season" və "So Far Gone" adlı iki miksteypini təqdim etdikdən sonra 2009-cu ildə Young Money Entertainment şirkəti ilə səsyazma müqaviləsi bağlayıb. Dreykin ilk üç studiya albomu: "Thank Me Later" (2010), "Take Care" (2011) və "Nothing Was the Same" (2013) böyük müvəffəqiyyət əldə etmişdir. Albomlara daxil olan sinqllar: "Find Your Love", "Take Care", "Started from the Bottom" və "Hold On, We're Going Home" ABŞ-də musiqi cərgələrinin zirvəsinə yüksəlmişdir. Dreyk "Views" adlanan dördüncü albomunu 2016-cı ildə təqdim etmişdir. Bu albom 13 həftə ərzində Billboard 200 hit-paradına başçılıq edərək onun uğurunu növbəti səviyyəyə qaldırıb. Xüsusilə, albomda yer alan "Hotline Bling" və "One Dance" (WizKid və Kyla ilə) trekləri dünya miqyasında hitə çevrilmişdir. Dreyk 2018-ci ildə sayca beşinci olan "Scorpion" adlı 25 trekdən təşkil olunmuş albomunu buraxıb. Alboma daxil olan bu üç sinql müxtəlif musiqi cərgələrinə liderlik edirdi: "God's Plan", "Nice for What" və "In My Feelings". Dreyk 2021-ci ildə altıncı albomu "Certified Lover Boy"-u təqdim etmişdir. Albomda yer alan 9 ədəd mahnı ABŞ-də hit-paradların ilk onluğuna daxil olaraq rekord qırmışdır. Özəlliklə, albomdan ilk sinql olan "Way Sexy" (Future və Young Thug-un iştirakı ilə) hit-paradların birinci sırasında qərarlaşmışdır. Dreyk 2022-ci ildə haus musiqi elementlərini özündə birləşdirən "Honestly, Nevermind" adlanan yeddinci albomunu buraxmışdır. Eyni il 21 Savage ilə birgə hazırladığı "Her Loss" albomunu yayımlamışdır. Dreyk 2023-cü ildə sayca səkkizinci olan "For All the Dogs" albomunu işıq üzünə çıxarmışdır. Albomdan üç mahnı bir nömrə olub: "Jimmy Cooks" (21 Savage ilə), "Slime You Out" (SZA ilə) və "First Person Shooter" (J. Cole ilə). Dreyk 170 milyondan çox albom sataraq dünyanın ən çox satış edən musiqi sənətçilərindən biri olmağı bacarmışdır. O, ABŞ-də RIAA tərəfindən ən yüksək sertifikatlı rəqəmsal sinql sənətçisi titulunu qazanıb. O, beş "Qremmi", altı "American Music Awards", 39 "Billboard Music Awards, iki "Brit Awards" və üç "Juno Awards" daxil olmaqla çox sayda mükafat qazanıb. Dreykin Billboard Hot 100 cərgəsində birinci pilləyə çatan 13 mahnısı var ki, bu da diqqətəlayiq bir nailiyyətdir. Bununla o, əfsanəvi müğənni Maykl Ceksonla çiyin-çiyinə dayanır, ona görə ki, hər ikisi qrafik tarixində kişi solo ifaçı tərəfindən ən çox hit olan mahnılara sahibdir. Dreyk Hot 100 hit-paradına daxil olan ən çox mahnı sayına görə rekord qırıb, 77 sinqlı ilk onluğa daxil olub, üstəlik 329 mahnısı cərgələrə düşüb.